UICเรียนรู้งานจากเกาหลี
ลงขัน 35% ตั้งโครเวลเทรดดิงเพิ่มกำลังซื้อลดต้นทุนขนส่ง
9 เม.ย. 2556

ลงขัน 35% ตั้งโครเวลเทรดดิงเพิ่มกำลังซื้อลดต้นทุนขนส่ง
UIC ชิมลางโกอินเตอร์ ร่วมทุนเกาหลีตั้ง โครเวล เทรดดิงเคมีภัณฑ์เกาหลี ลดต้นทุนขนส่ง
นายพีรเจต สุวรรณนภาศรี ประธานกรรมการบริหาร บริษัท ยูเนี่ยน อินทราโก้ (UIC) เปิดเผยว่า บริษัทได้ร่วมทุนกับนักลงทุนเกาหลี จัดตั้งบริษัท โครเวล โดยลงทุนเป็นเงิน 4.77 ล้านบาท หรือคิดเป็นเงินวอนเกาหลี 175 ล้านวอน ถือหุ้น 35% ของทุนจดทะเบียนชำระแล้ว 500 ล้านวอน ใช้เงินทุนหมุนเวียนของบริษัทจัดตั้งบริษัท โครเวล ในประเทศเกาหลีใต้ ภายในเดือน พ.ค.นี้
นอกจากนี้ บริษัท ยูเนี่ยน ปิโตรเคมีคอล (UKEM) ซึ่งเป็นบริษัทที่ถือหุ้นใหญ่ UIC ได้เข้าร่วมทุนในโครเวล สัดส่วนที่เท่ากัน 35% นายซันยองคิม นักธุรกิจเกาหลี ถือ 27% และนายดองวูลี ถือ 3%
นายพีรเจต กล่าวว่า เป้าหมายการร่วมทุนดังกล่าวตั้งไว้ 3 ประเด็น ประเด็นแรก คือ การสั่งซื้อเคมีภัณฑ์ในหมวดเครื่องสำอางหลายชนิดของประเทศเกาหลี ซึ่งซัพพลายเออร์เข้าไม่ถึง ดังนั้น การร่วมทุนกับนายซันยองคิม คนเกาหลี จะทำให้เข้าถึงสินค้าประเภทนี้
ประเด็นต่อมา เป็นการเรียนรู้ทักษะการลงทุนในต่างประเทศครั้งแรก โดยเฉพาะประสบการณ์จากการเทรดดิงเคมีภัณฑ์เครื่องสำอาง ซึ่ง UIC และ UKEM ไม่มีประสบการณ์เลย
นอกจากนี้ ยังทำให้ UIC รวมทั้งบริษัทแม่ มีอำนาจในการต่อรองการซื้อขายสินค้า และเป็นการเพิ่มกำลังซื้อสินค้าในกลุ่ม UKEM และประการสุดท้าย ทำให้ระบบขนส่งสินค้าของกลุ่มมีต้นทุนที่ถูกลง
“การร่วมทุนปีแรกของกลุ่มบริษัท UKEM และ UIC ไม่ได้คาดหวังรายได้จากการร่วมทุนมากไปกว่าการได้ประสบการณ์จากการไปลงทุนต่างประเทศครั้งแรก และสินค้าบางตัวที่เราเข้าไปไม่ถึง ซึ่งเราต้องการมากกว่า สำหรับเป้ารายได้ปีนี้ ยังมองที่เป้าเดิม 750800 ล้านบาท หรือโต 20% จากปีก่อน 650 ล้านบาท” นายพีรเจต กล่าว
นายพีรเจตยังกล่าวถึงการบริหารต้นทุนค่าใช้จ่ายที่โตช้ากว่ายอดขาย โดยใช้กลยุทธ์การทำและขยายธุรกิจที่ชำนาญ ทำให้ไม่มีต้นทุนของความผิดพลาด อีกทั้งยังทำให้เกิดความมั่นใจในการทำธุรกิจ
“การใช้กลยุทธ์นี้ ทำให้การขยับ 1 ครั้ง ได้ผลมากกว่าเดิม จากที่เคยให้พนักงานขายสินค้า 1 ชนิด ก็เพิ่มเป็น 45 ชนิด ใช้เวลาวางบิล เก็บเงินครั้งเดียว แต่ได้ปริมาณและยอดขายเพิ่มขึ้น ทำให้ต้นทุนค่าใช้จ่ายเพิ่มไม่มาก เมื่อเทียบกับรายได้หรือยอดขายที่เพิ่มขึ้น” นายพีรเจต กล่าว
ประธานเจ้าหน้าที่บริหารกล่าวถึงค่าเงินบาทแข็งขึ้น เทียบเงินเหรียญสหรัฐว่า ส่งผลดีต่อการนำเข้าสินค้า แต่จะไม่ตุนหรือเก็งกำไรสินค้า โดยจะสั่งเท่าที่เพียงพอกับความต้องการลูกค้า เนื่องจากเงินบาทแข็งค่าต่อเนื่อง
ปัจจุบัน UIC อยู่ระหว่างการนำทดลองผลิตภัณฑ์น้ำยาฆ่าเชื้อตัวใหม่ ที่จะนำเข้ามาจำหน่ายในประเทศไทย นอกเหนือจากสีและเคมีภัณฑ์ที่ใช้ในสินค้าเครื่องสำอาง สินค้าอุปโภคบริโภค
สำหรับลูกหุ้นที่เกิดจากการปันผลเป็นหุ้น ประธานเจ้าหน้าที่บริหาร คาดว่าจะเข้าซื้อขายในตลาดหลักทรัพย์ได้ประมาณเดือน พ.ค.นี้ หลังการประชุมสามัญผู้ถือหุ้นประจำปี 2556 วันที่ 23 เม.ย.นี้